Ai 18 e ai
19 di Fevrâr la Comission internazionâl di control che e viôt dal
andament dal procès di pâs intal Paîs Basc e à tignût diviers
incuintris cun rapresentants istituzionâi, partîts politics,
organizazions e altris sogjets sociâi di chest teritori par cirî di
fâ il pont su la situazion e di sburtâ il lâ indenant dal procès.
La Comission e à declarât che ETA e va dilunc a mantignî il bloc
di dutis lis sôs ativitâts armadis e che nol è il pericul che e
torni indaûr su la sô decision di meti fin ae lote armade. Il
probleme, a zontin i rapresentants dal organisim internazionâl, al è
che se ETA fin cumò e à colaborât in maniere francje e totâl,
invezit dal stât spagnûl e di chel francês nol è rivât nissun
segnâl de volontât di fâ dai pas indenant intal procès. La
Comission e invide duncje ducj i sogjets a fâ la lôr part par
frontâ i ponts clâf che a permetaressin di passâ ae prossime tape
dal percors che al covente par meti fin in maniere definitive al
conflit basc, ven a dî il disarmament, la situazion dai presonîrs e
il ricognossiment des vitimis.
Propit su
chest ultin pont al è di dî che plui o mancul tai stes dîs e je
stade ancjemò la organizazion armade basche a fâ un pas indenant.
Cun di fat, intant de udience di un procès che al è daûr a
davuelzisi a Parîs cuintri di une disine di militants di ETA, al è
stât let un document uficiâl de organizazion basche là che si
rignuvìs l’impegn par une soluzion pacifiche dal conflit. La
novitât principâl de declarazion e sta però intal fat che pe prime
volte ETA e à ricognossût lis soferencis causadis aes vitimis che
no vevin nuie a ce fâ cul conflit e ur à domandât scuse pes sôs
azions.
Font:
Gara, 20-21/02/13
smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn kac_Latn